《秋塘陈敬父席上饯薛子舒之官建康》
宋代·释居简

秋塘自是眼头高，倒屣于君老更豪。兴尽有时聊访戴，法当无酒亦邀陶。

乡来文字如翻水，近日工夫又反骚。月是秦淮旧时月，平分只合与金刀。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。